Ir-Regolament tal-Kummissjoni (KE) Nru 2032/2000
tas-27 ta' Settembru 2000
dwar in-nomenklatura ta' pajjiżi u ta' territorji għall-istatistika tal-kummerċ barrani tal-Komunità u l-istatistika tal-kummerċ bejn l-Istati Membri
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1172/95 tat-22 ta' Mejju 1995 dwar il-kummerċ ta' oġġetti mill-Komunità u mill-Istati Membri tagħha ma' pajjiżi li mhumiex membri [1], kif l-aħħar emendat bir-Regolament (KE) Nru 374/95 [2],
Billi:
(1) Bi qbil ma' l-Artikolu 9 tar-Regolament imsemmi, l-introduzzjoni tan-nomenklatura ta' pajjiżi u ta' territorji huwa r-responsabbiltà tal-Kummissjoni.
(2) Il-verżjoni tagħha valida fl-1 ta' Jannar 2000, ġiet stabbilita fl-Anness għar-Regolament tal-Kummissjoni (KE) Nru 2543/1999 [3].
(3) Il-kodifikazzjoni alfabetika ta' pajjiżi u ta' territorji hija bbażata fuq l-istandard ta' l-ISO alpha 2 fis-seħħ sakemm ikun kompatibbli mal-ħtiġiet tal-leġislazzjoni tal-Komunità. Barra minn hekk, ikun aħjar li jkun hemm perjodu ta' transizzjoni li jippermetti lill-Istati Membri jaddattaw lilhom infushom għall-emendi magħmula. Huwa essenzjali għal għanijiet ta' simplifikazzjoni li dan il-perjodu ta' transizzjoni jintemm meta jidħlu fis-seħħ id-disposizzjonijiet li jirrevedu r-regoli dwar id-Dokument Uniku Amministrattiv.
(4) Il-miżuri li għalihom hemm provdut f'dan ir-Regolament huma bi qbil ma' l-opinjoni tal-Kumitat ta' l-Istatistka dwar il-Kummerċ ta' Oġġetti ma' Pajjiżi li Mhumiex Membri,
ADDOTTAT DAN IR-REGOLAMENT:
Artikolu 1
Il-verżjoni valida nhar l-1 ta' Jannar 2001 dwar in-nomenklatura ta' pajjiżi u ta' territorji għall-istatistika tal-kummerċ barrani tal-Komunità u l-istatistika tal-kummerċ bejn l-Istati Membri hija stabbilita fl-Anness hawn miġjub.
Artikolu 2
Dan ir-Regolament għandu jidħol fis-seħħ nhar l-1 ta' Jannar 2001.
Madankollu, l-Istati Membri jistgħu jużaw il-kodiċi bi tliet ċifri numeriċi murija wkoll fl-Anness ma' dan ir-Regolament, sakemm jidħlu fis-seħħ id-disposizzjonijiet li jirrevedu l-Annessi 37 u 38 tar-Regolament tal-Kummissjoni (KEE) Nru 2454/93 [4].
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta' Settembru 2000.